Дзевяць калектываў устаноў адукацыі прадставілі свае каманды на мерапрыемстве. А каманды пачыналіся з Дзеда Мароза і Снягуркі, ролю якіх ігралі педагогі. Да іх, калі палічылі неабходным, дапасаваліся і іншыя казачныя героі, якіх было не так і мала. Капаткевіцкая каманда прадставіла ў тым ліку аналагі нашага Дзеда Мароза з японскай і італьянскай прыпіскай, юны Дзед Мароз з успамінаў паказаў майстар-клас сучаснай харэаграфіі. Ляскавіцкая Баба Яга правяла на сцэне сапраўдны абрад заклёну Кашчэя Бессмяротнага, а Дзед Мароз у творчым нумары павесяліў зал захапляльным танцам. Сярэдняя школа № 2 запрасіла з сабою на сцэну не толькі нячыстую сілу, але і апетытных ружовых трох парасят, фея раздавала гледачам святочны торт з сюрпрызамі. Камаровіцкі Дзед Мароз скарыў залу сваімі вакальнымі дадзенымі і харызмай.